**СПОРАЗУМ**

**ИЗМЕЂУ**

**РЕПУБЛИКЕ СРБИЈЕ И**

**БОЛИВАРСКЕ РЕПУБЛИКЕ ВЕНЕЦУЕЛЕ**

**О УКИДАЊУ ВИЗА ЗА НОСИОЦЕ ОБИЧНИХ ПАСОША**

Република Србија и Боливарска Република Венецуела, у даљем тексту „Стране”,

У жељи да јачају пријатељске односе и сарадњу између две земље,

Препознајући потребу да олакшају путовања својих држављана са територије једне Стране на територију друге Стране,

Сагласиле су се о следећем:

**Члан 1.**

Држављани Стране, носиоци важећег обичног пасоша, ослобођени су обавезе поседовања визе за улазак, транзит, боравак и излазак са:

1. територије Венецуеле у трајању до деведесет (90) дана;
2. територије Србије у трајању до деведесет (90) дана у року од сто осамдесет (180) дана, рачунајући од дана првог уласка.

**Члан 2.**

Држављанима Страна који су ушли на територију друге Стране није дозвољено да учествују у лукративним и плаћеним делатностима и у обавези су да поштују, током свог боравка, законе и прописе на снази на територији друге Стране.

Држављани једне од Страна који намеравају да бораве дуже од деведесет (90) дана на територији друге Стране дужни су да прибаве одговарајућу визу у дипломатско-конзуларном представништву друге земље.

**Члан 3.**

Стране ће се међусобно обавештавати, дипломатским путем, о било каквим изменама закона и прописа у вези са уласком, боравком, транзитом и изласком странаца.

**Члан 4.**

Овим споразумом се не ограничава право било којој Страни да одбије улазак или скрати боравак држављанима државе друге Стране, у складу са одредбама одговарајућих важећих прописа о имиграцији и миграцијама.

**Члан 5.**

Стране ће, дипломатским путем, разменити узорке својих важећих обичних пасоша, најкасније тридесет (30) дана од ступања овог споразума на снагу.

У случају увођења нових пасоша или измене постојећих, Стране ће обавестити једна другу о њиховом ступању на снагу дипломатским путем тридесет (30) дана унапред.

**Члан 6.**

Стране могу, у целини или делимично, да обуставе примену овог споразума из разлога јавне безбедности или јавног реда.

О обустави ће друга Страна бити обавештена дипломатским путем тридесет (30) до шездесет (60) дана унапред или у најкраћем могућем року.

**Члан 7.**

Држављани Страна, који су изгубили своје путне исправе на територији друге Стране, дужни су да одмах обавесте надлежне органе државе пријема, како би се обезбедило предузимање одговарајућих мера.

Надлежно дипломатско-конзуларно представништво ће издати обичан пасош или путну исправу свом држављанину и о томе обавестити надлежне органе државе пријема.

**Члан 8.**

Све недоумице и спорови који настану у вези са тумачењем или применом овог споразума решаваће се пријатељски директним преговорима између Страна, дипломатским каналима.

**Члан 9.**

Овај споразум се може изменити и допунити уз међусобну сагласност Страна, дипломатским путем. Измене и допуне ступају на снагу у складу са чланом 10. овог споразума.

**Члан 10.**

Овај Споразум се закључује на неодређено време и ступа на снагу тридесет (30) дана од дана пријема друге дипломатске ноте у којој Стране обавештавају једна другу да су испуниле законске услове неопходне за ступање овог споразума на снагу.

Свака Страна има право да раскине овај споразум, дипломатским путем, у било које време. Раскид ступа на снагу деведесет (90) дана након пријема обавештења.

Сачињено у Београду, дана 14. јула 2023. године, у два (2) оригинална   
примерка, на српском, шпанском и енглеском језику, при чему су сви текстови једнако веродостојни. У случају различитог тумачења, меродаван је текст на енглеском језику.

|  |  |
| --- | --- |
| **За Републику Србију** | **За Боливарску Републику Венецуелу** |

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_